Jakob Aano
Store norske leksikon,Samfunn,Politikk og offentlig forvaltning,Norsk politikk og offentlig forvaltning,Partier og politikere,Norske politikere,Historiske biografier i norsk politikk
Jakob Aano var lektor og stortingsrepresentant for Kristeleg Folkeparti (KrF) frå Rogaland i 1965–1985. Han markerte seg særleg i spørsmål om internasjonale saker.
Bakgrunn Jakob Aano var fødd i Sauda i Rogaland. Aano tok til å studere i 1940 og vart cand.philol. i 1948. Frå 1949 til 1958 var han skulestyrar ved Sand realskule, og i 1959 reiste han til Tanzania for å arbeide som rektor. Der var han i fire år, utsend av Det Norske Misjonsselskap. Han var lektor ved St. Svithuns skole i Stavanger i 1964–1965. Politisk karriere Aano vart vald inn som stortingsrepresentant for Rogaland KrF i 1965–1985. Han var først medlem av kyrkje- og undervisningskomiteen på Stortinget i 1965–1977 og seinare utanriks- og konstitusjonskomiteen i 1977–1985, der han òg var leiar i perioden 1983–1985. Han var òg medlem av forsvarskomiteen i 1981–1983. Aano var viseformann i KrF i 1983–1985 og vart òg utnemnd til æresmedlem av partiet. Aano hadde eit sterkt internasjonalt engasjement. Han var mellom anna ei tydeleg stemme i kampen mot atomvåpen og var med i samtalar med USA og Sovjetunionen. Han var med i Stortinget sin delegasjon til NATO si parlamentariske forsamling i 1966–1968 og 1969–1973. Han var òg delegat til FNs generalforsamling frå 1982 til 1985. Aano markerte seg som EU-tilhengjar, i strid med eige parti. Han var formann i Europarådet sin komité for utdanning og kulturspørsmål 1980–1984. Utgjevingar Aano produserte ei rekkje bøker og artiklar. Mellom anna gav han ut Afrikas nye hverdag, saman med Kolbjørn Riiser, i 1968, og han var redaktør for Demokrati og kulturansvar. Festskrift til Kjell Bondevik i 1971. Han gav ut sjølvbiografien Over alle grenser i 1991. Les meir i Store norske leksikon Kristeleg Folkeparti stortingsrepresentant NATO EU Eksterne lenker Stortinget: Jakob Aano